 NA SAMMY KIMATU SHUGHULI zimesimama katika sekta nyingi katika Kaunti ya Nairobi wengi wakifunga sehemu zao za kujitafutia riziki. Hali hiyo ilitokea baada ya viongozi wa Azimio la Umoja One kutangaza maandamano dhidi ya serikali ya Kenya Kwanza kote nchini. Mbali na maandamano hayo, kulishuhudiwa pia mgomo wa baadhi ya wahudumu wa matatu sawia na madereva na makodakta wa malori ya masafa marefu (LoDDCA) Katika Eneo la Viwanda jijini Nairobi, wafanyakazi waliozungumza na Taifa Leo wamesema mnamo Jumanne jioni, waliambiwa na waajiri wao wasiripoti kazini leo Jumatato hadi hali ya utulivu irejee. Uchuguzi wa Taifa Leo Jumatano asubuhi umebaini kwamba katika kampuni chache zilizofungua kazi asubuhi, wafanyakazi waliruhusiwa kurudi nyumbani. “Niliamka na kwenda kazini kama kawaida. Mwajiri wangu alituambia tusiingie kazini bali turudi nyumbani na kufuatilia vyombo vya habari kusubiri yatakayojiri,” Bi Janet Nyamongo akasema. Katika mtaa wa mabanda wa Mukuru-Kayaba, maafisa wa polisi waliovalia sare zao na kujihami na vitoa machozi na bunduki wameonekana wakishika doria katika steji ya Kayaba na Busia kukabili makundi yoyote ambayo yangevuruga amani. Kwenye mzunguko wa barabara ya Jogoo /Ladhies na Lusaka, polisi wa kupambana na ghasia kutoka divisheni ya Makadara na ya Buruburu walikaa chonjo wakiongozwa na makamanda wao Bi Judith Nyongesa na Bw Francis Kamau mtawalia. Katika uga wa Kamukunji, licha ya kutupa vitoa machozi kwa waandamanaji, polisi walikuwa na wakati ngumu kuwatawanya waliofika uwanjani wakiwa na mbwa wa mitaani. Katika kituo cha mabas cha Machakos, hakukuwa na mabas yanayosafirisha abiria kuelekea maeneo ya mashambani. Hatua chache kutoka mzunguko wa barabara ya Ladhies na Haille Sellasie, maafisa wa polisi walikuwa na malori tatu na gari ndogo wakijihami kupambana na ghasia walionekana wametulia kukabiliana na chochote kitakachotokea. Kwenye steji ya OTC, kwa kawaida huwa na shughuli nyingi za usafiri na msongamano wa magari na watu. Hata hivyo, ni matatu nne za Sacco ya Stahito zilizoonekana steji ila hakukuwa na abiria wengi na magari ya kusafirisha abiria yanayohudumu Nairobi kuelekea Kajiado (NAEKANA) nayo yalikuwa machache mno. Katika barabara ya River Road, maduka ya biashara yamesalia kufungwa huku walinzi wakionekana kando ya milango ya biashara. Kando na hayo, katika kituo cha magari cha Tea Room, Bw James Macharia, dereva anayehudumu kwa NANAISO Sacco amesema licha ya kuwa kazini, hakukuwa na wateja. “Tangu asubuhi niko hapa kituoni lakini sijapata abiria mmoja wa kusafiri Nanyuki. Watu wanaogopa kuvamiwa na wahuni wakati kuna maandamano,” Bw Macharia akasema. Vilevile, katika kituo cha magari cha Latema, Bw Paul Ndung’u, 34, dereva katika RUNKA Sacco ameomba serikali ya Rais William Ruto kufanya chochote kile kuona kilio cha wananchi kimesikika. Bw Ndung’u ameongeza kwamba ni aibu kwa Rais na Kenya kwa ujumla kuwa na mgeni, Rais wa Iran Ebrahim Raisi, ilhali machafuko yanaripotiwa katika vyombo vya habari. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  